**SREDNJA STRUKOVNA ŠKOLA**

**BANA JOSIPA JELAČIĆA SINJ**

Klasa: 003-06/20-02/5

Urbroj:2175-28-01-20-1

U Sinju, 26. lipnja 2020.

**ZAPISNIK 26. SJEDNICE ŠKOLSKOG ODBORA**

Nazočni članovi: Gordana Blažević, predstavnik nastavničkog vijeća; Goran Batarelo, predstavnik svih zaposlenih, Neven Filipović-Grčić, predstavnik Osnivača, i Ivica Borić, predstavnik nastavničkog vijeća. Ostali nazočni po službenoj dužnosti: ravnatelj Stipe Ivišić, tajnica Milidina Mić, zapisničarka Branka Vlastelica Čelik.

Nisu nazočni: Anamarija Doljanin, predstavnik Osnivača, Ivan Bugarin, predstavnik Osnivača i Damir Kovačević, predstavnik roditelja.

Predsjednica Školskog odbora prof. Blažević pozdravlja nazočne, te ustanovljuje da postoji kvorum.

Predlaže dnevni red:

1. Verifikacija zapisnika 25. sjednice Školskog odbora
2. Pravilnik o vlastitim sredstvima i način korištenja vlastitih sredstava
3. Pravilnik o radu
4. Prijedlozi i mišljenja

Dnevni red se jednoglasno usvaja.

**1.Verifikacija zapisnika 25. sjednice Školskog odbora**

Nema prigovora na zapisnik 25. sjednice. Zapisnik se jednoglasno usvaja.

2**. Pravilnik o vlastitim sredstvima i način korištenja vlastitih sredstava**

Predsjednica podsjeća članove da je o ovom pravilniku bilo riječi na prošloj sjednici Školskog odbora. Prijedlog je bio da se dva odvojena pravilnika spoje u jedan. Nakon kraće rasprave o eventualnim dodatnim izvorima financiranja, Pravilnik o vlastitim sredstvima i način korištenja vlastitih sredstava jednoglasno je usvojen.

**3. Pravilnik o radu**

Tajnica objašnjava da je trenutno na snazi Pravilnik o radu iz 2005. godine koji zahtijeva niz izmjena s obzirom na zakonsku proceduru. Način donošenja i objave Pravilnika o radu propisuje Ministarstvo rada i mirovinskog sustava, a donosi ga Školski odbor. Dakle, u Pravilniku o djelokrugu rada tajnika te administrativno - tehničkim i pomoćnim poslovima koji se obavljaju u srednjoškolskoj ustanovi ne postoje odvojena radna mjesta domar i kotlovničar. Odlukom Ministarstva ta dva radna mjesta postaju jedno – domar/kotlovničar; stoga Škola mora po navedenoj sistematizaciji usuglasiti Pravilnik o radu. Nadalje, javne službe imaju obvezu provjeravanja dokumenata i određivanja načina izvještavanja zaposlenika o plaćama (putem sustava e-Građani ili papirnato) što također mora biti zabilježeno u Pravilniku o radu. Tajnica izvještava da se sindikalni povjerenik Milena Vuković očitovala u svezi izmjene Pravilnika o radu i dala svoju suglasnost. Predsjednicu zanima što se točno tražilo od sindikalne povjerenice pri traženju suglasnosti i treba li po zakonu u Pravilniku o radu specificirati koja stručna sprema (može li biti samo srednja stručna sprema) se traži za zapošljavanje domara/kotlovničara. Tajnica objašnjava da povjerenica mora dati suglasnost za novi Pravilnik; pročitati ga i pisano se očitovati, a za zapošljavanje domara/kotlovničara može biti navedena srednja stručna sprema. Pravilnik o radu se daje na usvajanje te je jednoglasno usvojen.

**4. Prijedlozi i mišljenja**

Ravnatelj obrazlaže situaciju sa najmom prostora pekari „Bekan”. Navodi da se najam prema navedenom obrtu nije fakturirao u posljednje vrijeme. Tajnica nastavlja da Škola ima potpisan Ugovor o iznajmljivanju prostora po kojem je obrt dužan plaćati najam, u suprotnom ga škola može tužiti, osim ako Školski odbor donese odluku da neće ispostaviti račun za najam. Članovi Školskog odbora se slažu da se fakturiranje računa odgodi do 31.08.2020. godine.

Ravnatelj traži suglasnost Školskog odbora za izdvajanje 20.000kn iz vlastitih sredstava zbog nabavke nove kosilice (cca 11000kn) i još nekih potrepština za školu. Članovi smatraju ravnateljev zahtjev opravdanim i slažu se s izdvajanjem potrebnog iznosa iz vlastitih sredstava od prethodne godine.

Predsjednica postavlja pitanje zatvaranja prozora na unutarnjim zidovima učionica. Ne slaže se s trenutnim radovima te smatra da prozori pružaju više svjetla i estetski su bolje rješenje.

Tajnica navodi da je knjižničarka škole podnijela molbu za izradom dva pečata za potrebe knjižnice . Odluka o broju pečata i štambilja iz 1993. godine određuje broj i dimenzije istih te se molba može odobriti jer pečati knjižnice zadovoljavaju navedene uvjete. Članovi Školskog odbora se slažu.

Ravnatelj obavještava nazočne da je dobio upit za posudbu školskog kombija zaposlenicima škole i da se slaže s tim prijedlogom, uz poštivanje Pravilnika o korištenju službenog vozila.

Zapisničarka: Predsjednica Školskog odbora:

Branka Vlastelica Čelik Gordana Blažević

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_